
Проект! 
Наредба 
за 
условията и реда за придобиване, управление и разпореждане с общински жилища

Вносител: Кмет на Община Ардино 
Съгласно чл. 26, ал. 4 от Закона за нормативните актове, в законоустановения срок от 30 дни, община Ардино чрез настоящото публикуване за обществена консултация предоставя възможност на заинтересованите лица да направят своите предложения и становища по проекта на Наредба за условията и реда за придобиване, управление и разпореждане с общински жилища на е-mаil адрес: ardino@abv.bg или в деловодството на община Ардино, на адрес: гр. Ардино, ул. „Бели брези” № 31. 

Мотиви 

за необходимостта от приемането на Наредбата:.

I. Причини, които налагат приемането на Наредба за условията и реда за придобиване, управление и разпореждане с общински жилища:
Причините, поради които се налага приемане на нова Наредбата за условията и реда за придобиване, управление и разпореждане с общински жилища е, че в деловодството на Общински съвет Ардино е постъпил протест от окръжна прокуратура Кърджали, с който се предлага Административен съд – Кърджали да отмени текстове от Наредбата за реда за придобиване, управление и разпореждане с общински жилища, условия и ред за установяване на жилищни нужди и настаняване под наем, приета с решение № 183 от 18.03.2005 г. на Общински съвет Ардино, поради противоречие с действащото законодателство.
Задълбочен преглед на сега действащата Наредба показа, че в нея има и други текстове, загубили актуалност, оказали се в противоречие с актуализирани разпоредби в новоприети или изменени нормативни актове. Съществуват и текстове, които са многократно изменяни и допълвани с решения на Общиския съвет, което създава затруднения при прилагането на Наредбата.  Затова считам, че е по-уместно да се отмени цялата Наредба и да се изработи нова Наредба, свързана с условията и реда за придобиване, управление и разпореждане с общински жилища.
Съгласно член 8, ал.1 от Закона за общинската собственост, придобиването, управлението и разпореждането с имоти и вещи - общинска собственост, се извършват под общото ръководство и контрол на общинския съвет.

Съгласно член 8, ал.2 от същият закон, редът за придобиване на право на собственост и на ограничени вещни права, за предоставяне за управление, под наем и за разпореждане с имоти и вещи - общинска собственост, и правомощията на кмета на общината, на кметовете на кметства и на кметските наместници се определят с наредба на общинския съвет при спазване на разпоредбите на този закон и на специалните закони в тази област. В Наредбата се определя и редът за предоставяне под наем на имоти или части от тях - общинска собственост, предоставени за управление на училища, детски градини и обслужващи звена.
Съгласно чл. 45а. от Закона за общинската собственост, условията и редът за установяване на жилищни нужди и за настаняване под наем в жилищата по чл. 43 и 45 също се определят с наредба на общинския съвет. В Наредбата определят и условията и редът за настаняване във ведомствените жилища на общината.
При изработването на проекта за Наредбата за условията и реда за придобиване, управление и разпореждане с общински жилища са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност. 
Принцип на необходимост – необходимо е приемането на Наредбата за условията и реда за придобиване, управление и разпореждане с общински жилища с оглед спазване на нормативната уредба, регламентираща дейността на общината, свързана с реда за придобиване на право на собственост и на ограничени вещни права, за предоставяне за управление, под наем и за разпореждане с жилищни имоти - общинска собственост, и правомощията на кмета на общината, на кметовете на кметства и на кметските наместници. 

Принципът на обоснованост – обосновано е приемането на Наредбата за условията и реда за придобиване, управление и разпореждане с общински жилища, тъй като  наличието на такава Наредба е задължение на общинската администрация, произтичащо от Закона за общинската собственост. 
Принципите на предвидимост и откритост са спазени – проектът с мотивите и предварителната оценка на въздействието на проекта на Наредбата за условията и реда за придобиване, управление и разпореждане с общински жилища ще бъдат публикувани на официалния сайт на община Ардино за становища и предложения от заинтересованите групи. 
Принципът на съгласуваност – при наличие  на предложения се предвижда публично обсъждане със заинтересованите групи на проекта на Наредбата за условията и реда за придобиване, управление и разпореждане с общински жилища, като ще бъдат взети предвид направени в хода на обсъждането предложения. 
Принципът на субсидиарност, пропорционалност и стабилност - проектът на Наредбата за условията и реда за придобиване, управление и разпореждане с общински жилища обезпечава задължението на общината да има такава Наредба.
При изработване на проекта за Наредбата за условията и реда за придобиване, управление и разпореждане с общински жилища, е  спазен чл.18 а от ЗНА, както и разпоредбите на глави II и III от ЗНА.
Извършена е предварителна оценка на въздействието на проекта. 

II. Цели, конто се поставят:

1. Чрез приемането на Наредба за условията и реда за придобиване, управление и разпореждане с общински жилища се изпълнява задължението на общината да има приета от Общинският съвет Наредба.

2. Да се определи редът за придобиване на право на собственост и на ограничени вещни права, за предоставяне за управление, под наем и за разпореждане с имоти и вещи - общинска собственост, и правомощията на кмета на общината, на кметовете на кметства и на кметските наместници.
3.Да се синхронизират редът за придобиване, стопанисване, разпореждане и управление на жилищни имоти - общинска собственост,  с тези в другите общини в областта и страната.
III. Очаквани резултати:

Приемането на Наредба за условията и реда за придобиване, управление и разпореждане с общински жилища ще допринесе за уреждане на взаимоотношенията между община и наемателите и ползвателите на жилищни имоти – общинска собственост. 
IV. Финансови и други средства, необходими за прилагането на изменеияга и
допълненията:

Приемането на Наредба за условията и реда за придобиване, управление и разпореждане с общински жилища няма да е свързано с изразходване на финансови и други средства от бюджета на Община Ардино. 
V. Анализ за съответствието с правото на Европейския съюз

Проектът на Наредбата за условията и реда за придобиване, управление и разпореждане с общински жилища е в съответствие с изменнението на Закона за  общинската собственост (обн. ДВ. бр.44 от 21 май 1996 г., ..........., изм. и доп. ДВ. бр.13 от 7 февруари 2017 г., изм. и доп. ДВ. бр.96 от 1 декември 2017 г., доп. ДВ. бр.77 от 18 септември 2018 г.)
Предлаганият проект на Наредба за условията и реда за придобиване, управление и разпореждане с общински жилища е подзаконов нормативен акт, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя.
Проектът на Наредба за условията и реда за придобиване, управление и разпореждане с общински жилища е публикуван на официалната страница на община Ардино на 26.02.2019  г. 

С публикуването на проекта е приложена и предварителната оценка на въздействие на проекта на Наредба за условията и реда за придобиване, управление и разпореждане с общински жилища.
ПРОЕКТ ЗА РЕШЕНИЯ:
      1.Общински съвет – Ардино на основание чл.21, ал.2 от Закона за местното самоуправление и местната администрация отменя Наредбата за реда за придобиване, управление и разпореждане с общински жилища, условия и ред за установяване на жилищни нужди и настаняване под наем, приета с решение № 183 от 18.03.2005 г. на Общински съвет Ардино,
      2.Общински съвет – Ардино на основание чл.21, ал.2 от Закона за местното самоуправление и местната администрация, приема нова
НАРЕДБА
за

условията и реда за придобиване, управление и разпореждане с общински жилища

ГЛАВА ПЪРВА

ОБЩИ РАЗПОРЕДБИ
Чл.1.ал.1. Настоящата наредба  определя реда и условията за управлението и разпореждането с общинския жилищен фонд.

ал.2. Общинският жилищен фонд включва застроени общински жилищни и вилни имоти.

Чл.2. Кметът на Общината организира, ръководи и отговаря за управлението на застроените общински жилищни и вилни имоти, жилища, предназначени за продажба, в които са настанени наематели по административен ред, свободни жилища, предназначени за продажба чрез търг.
Чл.3. ал.1. По своето предназначение общинските жилища са:

1. за настаняване под наем на граждани с установени жилищни нужди;

2. за продажба, замяна и обезщетяване на бивши собственици, чиито имоти са отчуждени за общински нужди;

3. ведомствени;

4. резервни;

ал.2. Разпределението на жилищата, броят, видът и местонахождението им, съгласно ал.1, се определят ежегодно до 31 март от Общинския съвет по предложение на Кмета на Общината.
ал.3. При необходимост през текущата година Общинският съвет може да извършва промени в разпределението на жилищата по предложение на Кмета на Общината.

ал.4. Не се допуска предоставянето и използването на общински жилища за нежилищни нужди, освен в случаите на чл.42, ал.4 от ЗОС.
ГЛАВА ВТОРА

ПРИДОБИВАНЕ НА ОБЩИНСКИ ЖИЛИЩА
Чл.4. ал.1. Община Ардино придобива възмездно или безвъзмездно собственост и други ограничени вещни права върху жилищни имоти, по силата на закон въз основа на решение на Общинския съвет.

ал.2. С решение на Общинския съвет се придобиват жилища:

1.чрез закупуване;

2.чрез замяна на жилища – общинска собственост с имот собственост на физически или юридически лица;
3.чрез замяна на право на строеж върху частна общинска собственост, със жилище – собственост на физически или юридически лица;
4.срещу учредено право на строеж или друго ограничено вещно право върху общински недвижим имот;
5.чрез извършване на ново строителство в съответствие с инвестиционната програма на общината;
6.чрез предоставяне на собственост с акт на компетентен държавен орган;

7.чрез дарение от физически или юридически лица;                                        
8.завещание;

9.по давност.

Чл.5. Дарения на жилища в полза на общината се извършват с нотариален акт, след решение на Общинския съвет при условие, че бъдат освободени от ипотека или други тежести.

Чл.6. ал.1. При придобиване на жилище чрез закупуване или замяна, същото трябва да бъде освободено от ипотека или други тежести.

ал.2. Договорите и другите актове, с които се придобива или прехвърля право на собственост, подлежат на вписване в случаите и при условията на правилника за вписванията.
ГЛАВА ТРЕТА

УПРАВЛЕНИЕ НА ОБЩИНСКИ ЖИЛИЩНИ ИМОТИ
РАЗДЕЛ ПЪРВИ

УСЛОВИЯ И РЕД ЗА НАСТАНЯВАНЕ ПОД НАЕМ В ОБЩИНСКИ ЖИЛИЩА
Чл.7. ал.1. Право на настаняване под наем в общински жилища имат гражданите и техните семейства, които отговарят едновременно на следните условия:

1.да не притежават жилище, вила или идеални части от такива имоти, годни за постоянно обитаване в страната;

2.да не са прехвърляли имоти по т.2 на други лица след 13 юли 1991 година с изключение на случаите на прекратяване на съсобственост по наследство или дарение в полза на държавата или общината.

3.не притежават имущество в налични парични средства по влогове, акции, дивиденти, МПС, земеделски земи, магазини, складове, работилници, ателиета и други основни и оборотни фондове и средства на обща стойност по голяма от 2/3 от цената, определена съобразно критериите, установени в глава седма от ППЗДС, на жилище, съответстващо на нуждите за жилищна задоволеност, определена с нормите по тази наредба.

4.една четвърт от общия годишен доход на гражданите и техните семейства не може да покрие разхода за пазарната наемна цена за жилище , съответстващо на нуждите му, съгласно нормите за жилищно задоволяване, определени в наредбата;
5.имат постоянен  и настоящ адрес в населеното място, повече от 3 години с изключение на лица, жилищата на които са възстановени на бившите им собственици по реда на чл.7 от Закона за възстановяване на собствеността върху одържавени недвижими имоти.

6.не са се самонастанявали в общински жилища или наемното правоотношение за такива жилища не е прекратявано по реда на чл.46 от ЗОС.
ал.2. Обстоятелствата по ал.1 т.1-4 се установяват с декларация на гражданите, а по т.5 и т.6 – от комисията по чл.11 от Наредбата.

Чл.8. Стойността на притежаваното имущество по чл.7, ал.1, т.4 се определя както следва:

1.за моторни превозни средства, селскостопански машини и други – по застрахователната им стойност;

2.за дялово и акционерно участие в търговски дружества и кооперации – в размер на 50 на сто от цената на придобиване;

3.за земеделски земи, обекти с търговско предназначение и за прилежащите към тях терени и съоръжения – по пазарни цени изготвени от лицензиран оценител;

4.за акции, котирани на фондовата борса – по пазарната им цена.
Чл.9.ал.1. Лицата и семействата, които отговарят на условията по чл.7 от Наредбата, се подреждат в зависимост от степента на жилищната им нужда в групи, както следва:

1.граждани, които следва да освободят заеманите от тях жилища и помещения, собствеността върху одържавени недвижими имоти и по други закони за възстановяване на собствеността

2.не заемащи жилищна площ и ползващи за жилища не жилищни помещения, като бараки, изби и тавански помещения;

3.живеещи в жилищни помещения – негодни за обитаване или застрашени от самосрутване, освидетелствани по реда на ЗУТ;

4.семейства живеещи на свободен наем;

5.заемащи недостатъчна жилищна  площ по нормите определени с Наредбата.

ал.2. Заемането на помещенията по ал.1, т.2 и т.3 е основание за еднократно установяване и степенуване на жилищната нужда на обитателите. Повторното им обитаване не поражда права за ново определяне на жилищната нужда.

ал.3.При подреждане на лицата и семействата в една и съща група се дава предимство на:

1.млади семейства;

2.самотни родители на непълнолетни деца;

3.семейства с две и повече деца;

4.семейства, в които един от членовете е с призната над 80% намалена трудоспособност, установена от ТЕЛК;

5.семейства или лица, които са живеели по дълго време при тежки жилищни условия.

Чл.10.ал.1. В Общината се съставя и поддържа картотека на нуждаещите се от жилища лица и семейства, които отговарят на условията по чл.7 от Наредбата.

ал.2. Картотекирането на нуждаещите се в картотеката граждани се извършва въз основа на молба и декларация по образец, утвърден от Кмета на Общината, в които се посочват:

1.трите имена, ЕГН, адрес, броят, възрастта и продължителността на местоживеене на членовете на семейството в населеното място;

2.жилищните условия, при които живее семейството в момента на представяне на молбата. В декларацията се вписват данни за вида, размера и собствеността на обитаваните помещения;

3.извършени сделки с недвижими имоти по чл.7, ал.1, т.3 от наредбата;

4.притежавано имущество по чл.7, ал.1, т.4;

5.общ годишен доход на членовете на семейството за предходната година, формиран от заплати и пенсии, като и допълнителни доходи от хонорари, търговска и стопанска дейност и отдаване на собствен сграден фонд под наем;

6.данни за предишни вписвания в картотеките.

ал.3. Картотека на нуждаещи се от жилища граждани в кметствата с наличен жилищен фонд се съставят и поддържат в Община Ардино по решение на Общинския съвет.
Чл.11. ал.1. Кметът на Общината със заповед назначава комисия за картотекиране на нуждаещи се граждани, в която се включват служители от Общинска администрация, технически специалисти, юристи, лекари, общински съветници и други.
ал.2. Комисията по ал.1 разглежда в двумесечен срок подадените молби и декларации, взема решение за включване или не включване на гражданите в картотеките и определя степента на жилищната нужда на отделните семейства по групи и подгрупи, съгласно чл.9 от Наредбата.

ал.3. Решенията на комисията се вземат с обикновено мнозинство.

Чл.12. Гражданинът остава картотекиран като нуждаещ се от жилище и когато е повикан на срочна военна служба, учи или работи в друго населено място.

Чл.13.ал.1. Гражданите, картотекирани по реда на тази глава са длъжни при промяна на данните по чл.10,ал.2, т.2 и т.3  и  на условията по чл.7 да уведомят в едномесечен срок общината, чрез подаване на нова декларация.
ал.2. Картотекираните граждани, които започват индивидуално или групово жилищно строителство или са включени в жилищно строителни кооперации, уведомяват писмено Общината в едномесечен срок от издаване на разрешението за строеж.  
ал.3. При предоставяне на ведомствено жилище или жилище на търговско дружество за настаняване, или закупуване на картотекиран гражданин, лицето уведомява в едномесечен срок Общината.

Чл.14. ал.1. Изваждат се от картотека лицата:

1.придобили имоти;

2.включените в строителство за изграждане на жилища;

3.настанените във ведомствено жилище, което отговаря на нормите за жилищно задоволяванe;

4.гражданите, посочили неверни данни или не съобщили в декларация обстоятелства, свързани с условията за картотекиране.






ал.2. Изваждането от картотека се извършва с решение на комисията по чл.11. Решението се съобщава писмено на всеки от засегнатите граждани.

Чл.15. Документите подадени от гражданите при кандидатстване под наем в общинско жилище се съхраняват в общински картотеки до пет години след изваждането им от картотеката.

Чл.16. Поредността по групи и подгрупи на картотекираните граждани се актуализира всяка година. Тя не се променя в течение на годината, освен при промяна на условията за картотекиране или служебно от комисията по чл.11 с протокол.

Чл.17. ал.1. Предварителният списък на картотекираните граждани се обявява ежегодно в срок до 31.03. на Информационното табло на общинската администрация, като по него  могат да се направят възражения в 14-дневен срок от датата на обявяване. Списъкът се обявява и на Интернет страницата на общината.
ал.2. Постъпилите възражения по преходната ал.1 се разглеждат от комисията по чл.11 от наредбата в едномесечен срок, след което се изготвя окончателен списък за съответната година. Утвърденият от Кмета на общината списък е окончателен и не подлежи на обжалване.

Чл.18. ал.1. Жилищата за настаняване на гражданите, включени в списъка по чл.16 се определят по нормите за жилищно задоволяване, установени в тази Наредба.

ал.2. Настаняването на гражданите от окончателния списък продължава и след приключване на календарната година до утвърждаването на новия списък за следващата година.

ал.3. Гражданите включени в списъците от предходната година и не получили жилища, се включват  в началото на списъка през текущата година при спазване на установената поредност, освен ако има промяна на условията по чл.7, чл.9 и чл.10 от Наредбата.

ал.4. Настаняването се извършва със заповед на Кмета на Общината. Влезлите в сила заповеди за настаняване се изпълняват от длъжностните лица от общинска администрация, които изпълняват дейностите по жилищното настаняване.

          Чл.19.ал.1.Гражданите настанени под наем в общински жилища и картотекираните такива, представят ежегодно до 31 декември декларации за обстоятелствата по чл.7, ал.1, чл.8, чл.9 и чл.10.
ал.2. При изменение на данните и условията, водещи до промяна на жилищните нужди определени с нормите от наредбата, наемателите се пренастаняват в други жилища със заповед на Кмета на Общината.
Чл.20. ал.1. Установяват се следните норми за жилищно настаняване.

1.на едночленно семейство – едностайно жилище до 25 кв.м. жилищна площ;
2.на двучленно семейство – до 40 кв.м. жилищна площ – двустайно жилище;

3.на тричленно или четиричленно семейство – до 55 кв.м. жилищна площ – тристайно жилище;

4.на семейство с пет или повече членове – тристайно или четиристайно жилище.

ал.2. При определяне на необходимата жилищна площ се взема предвид и детето, което ще се роди.
ал.3. Не се считат за стаи коридорите, кухненските боксове, вестибюлите и други сервизни и спомагателни помещения.
Чл.21. ал.1. В едно жилище се настанява само едно семейство.


   
ал.2. Две и повече семейства образуващи едно домакинство, могат да бъдат настанявани в едно жилище, само с нотариално заверено съгласие от тяхна страна.

Чл.22.ал.1.Когато, поради намаляване броя на членовете на семейството /домакинството/ не се покриват нормите на настаняване, установени с настоящата наредба в едномесечен срок, а в случай на смърт в двумесечен срок, с нова настанителна заповед наемателите се настаняват в друго жилище, отговарящо на жилищната им нужда.
ал.2. Ако наемателите не направят писмено искане в сроковете по ал.1, Кмета на Общината издава настанителна заповед за пренастаняване  служебно. Ако в едномесечен срок от връчване на заповедта, наемателите не заемат определеното им жилище, заповедта се отменя, а наемното правоотношение за наетото жилище се прекратява по реда на чл.46 от ЗОС.








Чл.23.ал.1. Заповедта за настаняване по чл.18, ал.4 от наредбата се издава за свободни от наематели жилища, както и за новопостроени жилища, за които е издадено писмено разрешение за ползване по съответния ред.

ал.2. Заповедта съдържа трите имена, ЕГН на настаненото лице, броя на членовете на семейството на настанения, техните имена и родствена връзка и срока за настаняване. Заповедта има действие за всички членове от семейството на настанения.

ал.3. Преди издаване на заповедта, членовете на семейството подават декларация за семейно и имотно състояние по образец.

ал.4. Заповедта се връчва по реда на ГПК и влиза в сила от датата на фактическото предаване на жилището, с двустранно подписан приемо-предавателен протокол от наемателя и оправомощени служители на Общината.

ал.5. Ако настаненото лице в едномесечен срок от влизане в сила на заповедта не заеме жилището, Кмета на Общината може да я отмени.

ал.6. Предоставянето на общински жилища под наем става с договор, сключен между наемателя и Кмета на Общината. 
ал.7. Основната месечна наемна цена на квадратен метър полезна площ е 0.84 лева на кв.м., която се коригира съобразно зоната в която се намира жилището, конструкцията на сградата, разположението на жилището във височина, преобладаващо изложение и благоустрояване съгласно приложение към наредбата по образец.
ал.8. Наемодателят с решение на Общинския съвет актуализира размера на месечната наемна цена за квадратен метър жилищна площ  с процента на увеличение на минималната работна заплата.
Чл.24. При смърт или развод, на лицето, на чието име е издадена настанителната заповед наемните отношения не се прекратяват, ако другите настанени лица, отговарят на условията за настаняване по чл.20 от наредбата. Издава се заповед и се сключва договор за наем по реда на тази наредба с преживелия съпруг или друг член на семейството.

Чл.25. ал.1. Наемните правоотношения с наемателите на общински жилища се прекратяват при условията и по реда на чл.46 от ЗОС.

ал.2. Наемните правоотношения с наемателите на общински жилища се прекратяват и при следните обстоятелства:

1. когато се установи, че жилището не се използва по предназначение;

2. когато при проверка се установи, че жилището не се обитава повече от два месеца;
3. когато  наемателят не е платил три последователни наема;
РАЗДЕЛ ВТОРИ

РЕЗЕРВНИ ЖИЛИЩА, УСЛОВИЯ И РЕД ЗА НАСТАНЯВАНЕ

Чл.26. ал.1. Резервните жилища са предназначени да осигурят временна жилищна площ за срок не повече от две години на лица:
1.жилищата на които са станали негодни за обитаване в резултат на природни или стихийни бедствия и аварии или са застрашени от самосрутване;     

2.на семействата в които са налице остри социални или здравословни проблеми.

 ал.2. Настаняването в резервни жилища на лица по т.1 на ал.1 се извършва със заповед за настаняване от Кмета на Общината. Комисията по чл.11 извършва оглед на място и  изготвя предложение до Кмета на Общината, в срок от 24 часа от настъпване на събитието.
ал.3. Настаняването в резервни жилища на лица пот.2 на ал.1 се извършва със заповед за настаняване от Кмета на Общината, след подадена писмена молба с приложени документи, удостоверяващи социални или здравословни проблеми.

ал.4. Въз основа на издадената заповед за настаняване от Кмета на Общината се сключва договор за наем, по цени определени с Наредбата.

ал.5. Резервните жилища не могат да се продават.

РАЗДЕЛ ТРЕТИ

ВЕДОМСТВЕНИ ЖИЛИЩА, УСЛОВИЯ И РЕД ЗА НАСТАНЯВАНЕ
Чл.27. ал.1. Във ведомствените жилища на Общината могат да се настаняват:

1.служители на общината, работещи по трудови и служебни правоотношения;

2.чужди граждани, които работят по програми на образованието, здравеопазването, културата и икономиката на общината за срока на пребиваването им;

3.специалисти от звена на бюджетна издръжка към Община Ардино.

ал.2. Настаняването във ведомствените жилища на служители на общинска администрация под наем е временно до прекратяване на трудовите или служебни правоотношения . Настаняването на лица по т.3 на ал.1 е за срок не по-дълъг от една година. Наемните правоотношения с лицата по т.1 и т.3 на ал.1 се прекратяват по реда на 46 от ЗОС 
ал.3. Предоставянето на жилища от ведомствения фонд по ал.1, т.1 и т.3 се извършва със заповед на Кмета на Общината  и договор, след писмена молба до Кмета на Общината, придружена с копие от трудовия договор или заповедта за възникване на служебно правоотношение.

ал.4. Молбите се разглеждат от комисията по чл.11, която изготвя мотивирано предложение. При разглеждането на молбите се дава предимство на :

1.служители с по-голям стаж в общинска администрация;

2.семейства  с две и повече деца;

3.самотни родители на непълнолетни деца;

4.млади семейства;

5.живеещи на свободен наем.

РАЗДЕЛ ЧЕТВЪРТИ

РАЗПОРЕЖДАНЕ С ОБЩИНСКИ ЖИЛИЩА

Чл.28. Продажба на общински жилища може да се извършва след Решение на Общински съвет на :

1.правоимащи по Закона за уреждане на жилищните въпроси на граждани с многогодишни жилищно-спестовни влогове;
2.лица, чиито жилища се предвижда да бъдат отчуждени по реда на глава трета от ЗОС;


3.служители на общинска администрация, които имат не по-малко от пет години стаж без прекъсване в общинска администрация;

4.наематели на общински жилища.
 
Чл.29.ал.1.Продажбата на общински жилища се извършва при спазване едновременно на следните условия:
1.всеки от членовете на семейството да отговаря на условията за настаняване в общинско жилище, съгласно чл.7 от Наредбата;

2.да е наемател на общинско жилище на основание настанителна заповед не по малко от шест месеца без прекъсване;

3.да не са закупували друго общинско жилище;

4.да няма задължения към Община Ардино и да е полагал грижата на добър стопанин при ползването на общинското жилище, както и да е заплащал своевременно наемната цена и всички консумативи за ток, вода и др.;

5.да отговаря на нормите за настаняване по чл.20 от Наредбата.
ал.2. Ведомствени жилища на Общината  могат да се продават на общински служители, които имат не по-малко пет години стаж без прекъсване в общинска администрация и отговарят на следните  условия:

1.те и членовете на семействата им да не притежават друго жилище или вила годни за постоянно обитаване в страната;

2.те и членовете на семействата им да не са прехвърляли жилищен имот на други лица след 13 юли 1991 година;

3.да са в трудовоправно или служебно правоотношение;

4.да не притежават акции, облигации, земеделски земи, работилници, магазини, складове за търговска и стопанска дейност, ателиета и парични средства на стойност по-голяма от базисната цена на жилището.Стойността се определя по реда на чл.8 от Наредбата.

ал.3. Обстоятелствата по ал.1 и ал.2 се установяват по образец.

ал.4.Продажбата на общински жилища се извършва в зависимост от местоположението и конструкцията, по базисни цени на кв.м. застроена площ както следва:

За град Ардино:


- Масивни – 300 лева на кв.м.;


- Панелни – 280 лева на кв.м.




3а град Ардино за сгради построени преди 1950 г.:


- Масивни - 144 лв.на кв.м.


- Панелни - 96 лв.на кв.м.








За селата Бял извор, Падина, Жълтуша, Млечино, Боровица и Горно Прахово:




За селата Бял извор и Млечино:


- Масивни - 96 лв.на кв.м.


- Панелни - 72 лв.на кв.м.


За селата Падина, Жълтуша, Боровица и Горно Прахово:

                 - Масивни – 84 лева на кв.м. 

     - Панелни – 60 лева на кв.м. 

За селата Гърбище, Ленище и Долно Прахово:

     - Масивни – 84 лева на кв.м.;

     - Панелни – 60 лева на кв.м.

За останалите населени места:

     - Масивни – 60 лева на кв.м.;

     - Полумасивни – 48 лева на кв.м.;

     - Панелни – 36 лева на кв.м.

ал.5. Закупените общински жилища не могат да се продават, даряват или заменят в продължение на пет години от придобиването.
Чл.30.ал.1. Продажбата на общински жилища се извършва след подаване на писмена молба до Кмета на Общината придружена с документи доказващи наличието на обстоятелствата по чл.7 от Наредбата. При необходимост от кандидат-купувача може да се изискат и допълнителни документи удостоверяващи факти и обстоятелства, които са от значение за продажбата на жилището.
ал.2. Молбите по ал.1 се разглеждат от комисията по чл.11 в двумесечен срок от подаване на молбата, проучва дали кандидата отговаря на условията и изготвя мотивирано становище за всеки конкретен случай. Становището се представя на Кмета на Общината, който внася предложение за решение на Общинския съвет.
ал.3. Въз основа на решението на Общинския съвет, Кметът на Общината възлага изготвянето на пазарна оценка по базисни цени и пазарна оценка на правото на строеж, ведно с идеалните части, която обща цена не може да бъде по-ниска от данъчната оценка.

ал.4. Въз основа на решението на Общинския съвет и изготвената пазарна оценка, Кметът на Общината издава заповед, която съдържа: имената на купувача, местонахождение, описание и цена на имота, други дължими плащания и условия. Изготвянето на пазарната оценка се заплаща от кандидат – купувача.
ал.5. Заповедта се връчва по реда предвиден в ГПК. След връчване на заповедта, купувачът е длъжен да заплати цената на жилището, дължимите данъци, такси и режийни разноски в едномесечен срок. Ако в този срок купувачът не внесе дължимите суми, счита се че се е отказал от покупко-продажбата, а преписката се прекратява.

ал.6. Въз основа на представен от купувача надлежен документ за извършено плащане, в четиринадесет дневен срок се изготвя и подписва договор за продажба в три еднообразни екземпляра. Договорът се вписва от купувача в Службата по вписвания по местонахождение на имота. Договорите се представят за вписване в Службата по вписвания по местонахождение на имота, един екземпляр от вписания договор се представя в Община Ардино, един за купувача и един за Службата по вписвания.

Чл.31. Замяната на общински жилища с жилища собственост на държавата, на физически или юридически лица се извършва по реда на  чл.40 от ЗОС.

ДОПЪЛНИТЕЛНИ РАЗПОРЕДБИ
§ 1. “Семейство” по смисъла на тази наредба са съпрузите и не навършилите пълнолетни техни деца, ако не са встъпили в брак.

§ 2. “Младо семейство” по смисъла на тази наредба е семейство, в което съпрузите не са навършили 35 години към датата на решението на комисията по чл.11 от наредбата.

§ 3.  “Самотни родители на непълнолетни деца” по смисъла на тази наредба са родители, които поради вдовство, развод или несключване на брак се грижат сами за отглеждане на непълнолетните си деца.

§ 4. “Жилищна площ” по смисъла на тази наредба е сбор от площите на помещенията в жилището с основно предназначение - дневни, спални, детски стаи, столови и кухни без коридори, тераси и санитарни и спомагателни помещения.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. В едномесечен срок от влизане в сила на настоящата наредба, Кметът на Общината да внесе предложение за решение от Общинския съвет за разпределението на жилищата по чл.3, ал.2 от Наредбата.

§ 2. Договорите за наем сключени със звена, които не са на общинска бюджетна издръжка се прекратяват с изтичане на сроковете, за които са предоставени.

§ 3. В едномесечен срок от влизане в сила на Наредбата комисията по чл.11 да подготви окончателен списък на картотекираните граждани.

§ 4. Незавършилите производства за продажба на общински жилищни имоти, завършват по досега действащия ЗОС, ППЗОС и НПУРОИ на Община Ардино. 

§ 5. Настоящата Наредба е приета с Решение № ........... от ............2019 г. прието с протокол № .......... от ...............2019 г. на основание чл.45а от ЗОС. 

Република България, област Кърджали  

Приложение! 

Предварителна оценка на въздействието на проект на Наредба за условията и реда за придобиване, управление и разпореждане с общински жилища
	Елементи на оценката
	Аргументация

	Основания за

иницииране

на промени


	Чрез инициираното приемане на Наредба за условията и реда за придобиване, управление и разпореждане с общински жилища се цели обезпечаване на законоустановено задължение на общината, свързано с спазване на нормативната уредба, регламентираща дейността й, свързана с редът за придобиване на право на собственост и на ограничени вещни права, за предоставяне за управление, под наем и за разпореждане с жилищни имоти - общинска собственост, и определяне на правомощията на кмета на общината, на кметовете на кметства и на кметските наместници, както и създаване на възможност за оптимизиране на работата на общинскиата администрация чрез прецизиране, разширяване и осъвременяване на обхвата на услугите, предоставяни от община Ардино на физически и юридически лица с цел задоволяване на обществените потребности.


	Заинтересовани

групи


	Заинтересованите и засегнатите групи от приемането на Наредба за условията и реда за придобиване, управление и разпореждане с общински жилища са гражданите, ползващи услугите на община Ардино, като се очаква в глобален мащаб положително въздействие върху горепосочените обществени отношения, като използваните методи за определянето им са обществени консултации и сравнителен анализ.


	Анализ на
 разходи и

ползи


	Разходите, които ще възникнат за общинските структури ще бъдат в рамките на одобрените им бюджетни средства за съответната година, а очакваните ползи от приемането на Наредба за условията и реда за придобиване, управление и разпореждане с общински жилища са свързани с по-пълно задоволяване на потребностите на ползвателите на услуги.


	Административна тежест и структурни

промени
	1) Няма предвиждани и необходими административни промени, като закриване, сливане или създаване на нови административни структури. 
2) Не се въвеждат регулаторни режими и такси, които да доведат до промяна на регулаторната среда.


	Въздействие 
върху нормативната

уредба
	Няма необходимост от непосредствени промени в други нормативни актове в резултат от приемането на Наредба за условията и реда за придобиване, управление и разпореждане с общински жилища.


___________________________________________________________________

